‘Ditay Koma Mabannog’
“Ditay koma sumuko nga agaramid iti nasayaat.”—GAL. 6:9.
1, 2. Kasano a mapabileg ti panagtalektayo no utobentayo ti intero nga organisasion ni Jehova?
ANIAN a nakaskasdaaw a panunoten a pasettayo ti nakadakdakkel nga organisasion a saklawna ti intero nga uniberso. Dagiti sirmata a nairekord iti Ezequiel kapitulo 1 ken Daniel kapitulo 7 silalawag nga iladawanda nga imanmaniobra ni Jehova ti bambanag tapno matungpal ti panggepna. Idadauluan ni Jesus ti naindagaan a paset ti organisasion ni Jehova tapno mayun-una ti panangasaba iti naimbag a damag, maipaay ti naespirituan a kasapulan dagidiay mangitungtungpal iti daytoy a trabaho, ken maitandudo ti pudno a panagdayaw ken Jehova. Gapu iti dayta, magutugottayo nga agtalek iti organisasion ni Jehova.—Mat. 24:45.
2 Personal kadi a makidangdanggaytayo iti daytoy a naisangsangayan nga organisasion? Narayray pay la kadi ti regtatayo, wenno bimmaawen? Mabalin a mariknatayo a nabannogtayon wenno nalabit napukawtayon ti dati a regtatayo. Posible a mapasamak dayta. Idi umuna a siglo, pinaregta ni apostol Pablo dagiti padana a Kristiano nga usigenda ti kinaregta ni Jesus tapno saan a ‘mabannog ken agkapuy dagiti kararuada.’ (Heb. 12:3) Iti napalabas nga artikulo, inusigtayo ti naindaklan a trabaho nga itungtungpal ita ti organisasion ni Jehova. No kasano a napabileg dagiti Kristiano idi umuna a siglo iti ulidan ni Kristo, mapabilegtayo met ita iti ulidan ti organisasion ni Jehova tapno makapagibturtayo ken agtalinaedtayo a naregta.
3. Ania ti kasapulan tapno saantay a mabannog, ken ania ti usigentayo iti daytoy nga artikulo?
3 Ngem kuna ni Pablo a saan laeng a dayta ti kasapulan tapno saantay a mabannog. Imbagana a masapul nga agreggettayo nga “agaramid iti nasayaat.” (Gal. 6:9) Kasapulantay ngarud ti agtignay. Usigentay ti lima a banag a makatulong tapno makapagtultuloytayo a natibker ken madanggayantayo ti organisasion ni Jehova. Iti kasta, makitatayo no ania ti masapul a parang-ayentayo kas indibidual wenno kas pamilia.
PANAGTATARIPNONG TAPNO AGPIPINNAREGTA KEN MAKAPAGDAYDAYAW ITI DIOS
4. Apay a makunatayo a napateg a paset ti panagdaydayawtayo ti panagtataripnong?
4 Sipud idi damo, napategen ti panagtataripnong kadagiti adipen ni Jehova. Adda dagiti gundaway a maawis dagiti espiritu a parsua idiay langit tapno dumatagda iti sanguanan ni Jehova. (1 Ar. 22:19; Job 1:6; 2:1; Dan. 7:10) Iti nagkauna nga Israel, naibilin nga aguummong dagiti umili tapno ‘makapagimdeng ken makasursuroda.’ (Deut. 31:10-12) Kaugalian dagiti Judio idi umuna a siglo ti mapan kadagiti sinagoga tapno agbasa iti Kasuratan. (Luc. 4:16; Ara. 15:21) Nagtultuloy a napateg ti panagtataripnong idi nabuangay ti kongregasion Kristiano, ken paset pay laeng dayta ti panagdaydayawtayo ita. Dagiti pudno a Kristiano ‘agpipinnanunotda iti maysa ken maysa tapno makapagpipinnaregtada iti ayat ken nasayaat nga ar-aramid.’ Kasapulan nga “agpipinnaregtatayo, ket nangnangruna a kasta bayat a makitkitayo nga umas-asidegen ti aldaw [ni Jehova].”—Heb. 10:24, 25.
5. Kasano a makapagpipinnaregtatayo kadagiti gimong?
5 Ti maysa a pamay-an a makapagpipinnaregtatayo ket ti pannakipasettayo kadagiti gimong. Mabalin nga iyebkastayo ti pammatitayo babaen ti panangsungbat kadagiti saludsod iti parapo, panangkomento iti kasuratan, wenno panangisalaysay iti ababa a kapadasan no kasano a nakatulong dagiti prinsipio ti Biblia, wenno iti dadduma pay a pamay-an. (Sal. 22:22; 40:9) Sigurado nga umanamongka nga uray nabayagkan a makigimgimong, maparegtaka latta iti naimpusuan a komento dagiti kakabsattayo—agtutubo man wenno nataengan.
6. Kasano a makatulong dagiti gimong tapno agtultuloy nga aktibotayo iti naespirituan?
6 Ania pay dagiti rason no apay nga impaganetget ti Dios ti regular a panagtataripnongtayo? Makatulong dagiti gimong, asamblea, ken kombension tapno tumuredtayo nga agsao uray no bumusbusor wenno di mangikankano dagiti tattao iti teritoriatayo. (Ara. 4:23, 31) Maparegtatayo ken tumibker ti pammatitayo gapu kadagiti diskusion a naibatay iti Kasuratan. (Ara. 15:32; Roma 1:11, 12) Ti panagpipinnaregta ken pannakaisurotayo kadagiti gimong ket mangyeg iti pudpudno a kinaragsak ken liwliwa. (Sal. 94:12, 13) Ti Teaching Committee ti Bagi a Manarawidwid ti mangay-aywan iti pannakaisagana ti amin a naespirituan a programa a pakaisuruan ti ili ni Jehova iti intero a lubong. Anian a yamantayo kadagiti nagsayaat a pannursuro a maipapaay kadatayo kadagiti linawas a gimong!
7, 8. (a) Ania ti kangrunaan a panggep dagiti gimong ti kongregasion? (b) Kasano a mapabileg ti espiritualidadmo kadagiti gimong?
7 Ngem saantay laeng a mapan kadagiti gimong gapu kadagiti gunggona a magun-odantayo. Ti kangrunaan a panggep ti panagtataripnongtayo ket tapno agdaydayawtayo ken Jehova. (Basaen ti Salmo 95:6.) Anian a pribilehio ti mangidaydayaw iti naimbag a Diostayo! (Col. 3:16) Maikari a kanayon a pagdayawantayo ni Jehova babaen ti itatabuno ken pannakipasettayo kadagiti nateokratikuan a panagtataripnong. (Apoc. 4:11) Isu a naiparegta a “saantay a baybay-an ti panagtataripnongtayo a sangsangkamaysa, kas iti kaugalian ti dadduma”!—Heb. 10:25.
8 Ibilbilangtayo kadi dagiti Nakristianuan a gimong kas probision a tumulong kadatayo nga agibtur agingga nga agtignay ni Jehova maibusor iti daytoy dakes a sistema ti bambanag? No kasta, karaman dagiti gimong kadagiti “napatpateg a bambanag” a masapul nga iwayaantayo, uray no okupadotayo. (Fil. 1:10) Saantay koma a pulos liwayan ti makikaykaysa kadagiti kakabsattayo nga agdaydayaw ken Jehova, malaksid no adda nainkalintegan a rason.
SIREREGTA A MANGASABA
9. Kasanotay nga ammo a napateg ti trabaho a panangasaba?
9 Madanggayantayo met ti organisasion ni Jehova no naan-anay a makiramantayo iti trabaho a panangasaba. Ni Jesus ti nangirugi iti daytoy a trabaho idi adda ditoy daga. (Mat. 28:19, 20) Sipud idin, naipamaysan ti intero nga organisasion ni Jehova iti pannakaikasaba ti Pagarian ken panagaramid iti ad-adalan. Paneknekan dagiti kapadasan iti kaaldawantayo a supsuportaran dagiti anghel ti trabahotayo ken iturturongdatayo kadagidiay “siuumiso nga agannayas iti agnanayon a biag.” (Ara. 13:48; Apoc. 14:6, 7) Ti panggep ti naindagaan a paset ti organisasion ni Jehova ket tapno organisaren ken suportaran ti trabaho a panangasaba. Naipamaysa met kadi ti biagtayo iti ministerio?
10. (a) Mangted iti pagarigan no kasano nga agtalinaed ti gagartayo maipaay iti kinapudno. (b) Kasano a nakatulong kenka ti ministerio tapno saanka a mabannog?
10 No naregtatayo iti ministerio, agtalinaed ti gagartayo maipaay iti kinapudno. Usigem ti komento ni Mitchel a nabayagen a panglakayen ken regular pioneer. Kunana: “Magustuak nga isarsarita ti kinapudno kadagiti tattao. Pampanunotek ti nagustuak nga artikulo iti baro a Ti Pagwanawanan wenno Agriingkayo! gapu iti linaonna a sirib, pannakaawat, ken balanse nga impormasion. Kayatko ti mangasaba tapno maammuak ti reaksion dagiti tattao, ken no kasanok a mariing ti interesda. Ti ministeriok ti nakatulong kaniak nga agtultuloy a naregta. Siguraduek nga awan makasinga iti tiempo nga inlatangko para iti ministerio.” Makapagtultuloytayo met a matalek kadagitoy maudi nga al-aldaw no okupadotayo nga agserbi iti Dios.—Basaen ti 1 Corinto 15:58.
PANANGSAGRAP KADAGITI NAESPIRITUAN A PROBISION
11. Apay a rumbeng a basaen ken utobentayo dagiti naespirituan a taraon nga ipapaay ni Jehova?
11 Mangipapaay ni Jehova iti nawadwad a naespirituan a taraon tapno bumilegtayo. Kalpasan a nabasam ti maysa a publikasiontayo, mabalin a naikunam: ‘Dayta a talaga ti kasapulak! Kasla impaisurat dayta ni Jehova para kaniak!’ Saan a naiparparna dayta no di ket talaga nga isursuro ken iwanwanwannatayo ni Jehova babaen kadagitoy a probision. Kinunana: “Pagbalinenkanto nga addaan iti pannakatarus ket isuroka iti dalan a rebbeng a papanam.” (Sal. 32:8) Ikagkagumaam kadi a basaen ken utoben dagiti amin a naespirituan a taraon a maaw-awattayo? No kasta ti aramidentayo, makapagtultuloytayo a nabunga ken saantay a malaylay iti naespirituan kadagitoy maudi nga al-aldaw.—Basaen ti Salmo 1:1-3; 35:28; 119:97.
12. Kasanotayo a matagipateg dagiti maipapaay a naespirituan a probision?
12 Nasayaat nga usigentayo no ania dagiti nainaig iti regular a pannakaipaay kadatayo ti makapasalun-at a naespirituan a probision. Imatmatonan ti Writing Committee ti Bagi a Manarawidwid ti panagsukimat, pannakaisurat, pannaka-proofread, pannakadisenio, ken pannakaipatarus dagiti nayimprenta a publikasiontayo ken dagiti material a maikabil iti Web site-tayo. Dagiti sanga nga opisina nga agim-imprenta ipatulodda dagiti literatura kadagiti kongregasion iti teritoriada. Apay a maar-aramid amin dagitoy? Tapno mataraonan a naimbag iti naespirituan dagiti adipen ni Jehova. (Isa. 65:13) Tagipatgentay koma ti naespirituan a taraon nga aw-awatentayo manipud iti organisasion ni Jehova.—Sal. 119:27.
PANANGSUPORTA KADAGITI URNOS TI ORGANISASION
13, 14. Siasino dagiti mangsupsuporta kadagiti urnos ni Jehova idiay langit, ken kasanotayo met a maipakita ti suportatayo?
13 Iti sirmata ni apostol Juan, nailadawan ni Jesus a nakasakay iti puraw a kabalio tapno parmekenna dagidiay bumusbusor iti Dios. (Apoc. 19:11-15) Anian a makapabileg a maammuan a sumursurot kenkuana dagiti matalek nga anghel ken dagiti napulotan manipud ditoy daga a napagungaren idiay langit! (Apoc. 2:26, 27) Anian a nagsayaat nga ulidan iti panangsuporta kadagiti urnos ni Jehova!
14 Naan-anay met a supsuportaran ti dakkel a bunggoy ti trabaho dagiti napulotan a kakabsat ni Kristo nga adda pay laeng ditoy daga ken mangidadaulo ita iti organisasion. (Basaen ti Zacarias 8:23.) Kasano a maipakitatayo kas indibidual ti suportatayo kadagiti urnos ni Jehova? Ti maysa a pamay-an isu ti panagpasakuptayo kadagidiay mangidadaulo. (Heb. 13:7, 17) Mangrugi dayta iti bukodtayo a kongregasion. Ipakita kadi dagiti komentotayo maipapan kadagiti panglakayen a raraementayo ida ken ti panangaywanda? Iparparegtatayo kadi kadagiti annaktayo a raemenda dagitoy a matalek a lallaki ken dumngegda kadagiti Nainkasuratan a balakadda? Pagsasaritaan kadi ti pamiliayo no kasano a masuportaranyo ti sangalubongan a trabaho babaen ti panangted iti donasion? (Prov. 3:9; 1 Cor. 16:2; 2 Cor. 8:12) Ibilbilangtayo kadi a napateg a pribilehio ti itutulong iti panangmantener iti Kingdom Hall? Sibubulos nga agayus ti espiritu ni Jehova no adda kasta a panagraem ken panagkaykaysa. Babaen iti dayta nga espiritu, agtultuloy a maipapaayantayo iti tulong tapno saantay a mabannog kadagitoy maudi nga al-aldaw.—Isa. 40:29-31.
PANAGBIAG MAITUNOS ITI MENSAHETAYO
15. Apay a masapul nga itultuloytayo nga ikagumaan ti agbiag a maitunos iti panggep ni Jehova?
15 Tapno makapagibtur ken madanggayantayo ti organisasion ni Jehova, masapul nga itunostayo ti biagtayo iti mensahe nga awittayo babaen iti ‘panangsiguradotayo no ania ti makaay-ayo iti Apo.’ (Efe. 5:10, 11) Marigatantayo a mangaramid iti umiso gapu iti kinaimperpektotayo ken iti dakes nga impluensia ni Satanas ken daytoy a lubong. Dadduma kadakayo a patgenmi a kakabsat ti inaldaw a mangikagkagumaan a mangsalimetmet iti relasionyo ken Jehova. Ay-ayatennakayo ni Jehova gapu iti kasta a panagreggetyo. Dikay koma sumuksuko! No agbiagtayo maitunos iti panggep ni Jehova, agbalin a naragsak ti biagtayo ken masiguradotayo nga anamongannatayo.—1 Cor. 9:24-27.
Siaanep a tulongan dagiti dadduma nga agbalin a paset ti nakadakdakkel nga organisasion ni Jehova
16, 17. (a) Ania ti masapul nga aramidentayo no nakaaramidtayo iti nadagsen a basol? (b) Ania ti maadaltayo iti kapadasan ni Anne?
16 Ngem ania ti masapul nga aramidem no nakaaramidka iti nadagsen a basol? Agpatulongka a dagus. Kumaro laeng dayta no ilimedmo. Laglagipem a kinuna ni David nga idi saanna pay nga impudno dagiti basolna, ‘narunot dagiti tulangna gapu iti panagasugna iti intero nga agmalem.’ (Sal. 32:3) Wen, ti panangilimed iti basol pukawenna ti rag-otayo ken uray pay ti relasiontayo ken Jehova. Ngem “daydiay mangipudno ken mangpanaw kadakuada maipakitaanto iti asi.”—Prov. 28:13.
17 Kitaentayo ti kapadasan ni Anne. * Nagserbi ni Anne kas regular pioneer iti maudi a tawtawenna kas tin-edyer. Ngem naaddaan iti doble a panagbiag, ket inapitna dagiti nasaem a resulta. Kinunana: “Maduddudog ti konsiensiak. Saanak a naragsak ken kanayonak a naliday.” Ania ti inaramidna? Imbagana nga iti maysa a gimong, nailawlawag ti Santiago 5:14, 15. Nabigbig ni Anne a kasapulanna ti tulong ket immasideg kadagiti panglakayen. Malagipna: “Dagita a teksto ket reseta nga insurat ni Jehova a mangpaimbag iti naespirituan. Nupay saan a nalaka a tilmonen, talaga a makapaimbag dayta. Impangagko ti balakad kadagita a teksto, ket nalainganak.” Natibker itan ni Anne ken naregta manen nga agserserbi ken Jehova buyogen ti nadalus a konsiensia.
18. Ania koma ti determinasiontayo?
18 Anian a pribilehio ti agbiag iti maudi nga al-aldaw ken agbalin a paset ti naisangsangayan nga organisasion ni Jehova! Determinadotayo koma a mangtagipateg kadagiti ipapaayna a probision. Agtitinnulongtayo koma kas pamilia nga agbalin a regular kadagiti gimong ti kongregasion, siaanep a mangbirok kadagiti interesado a tattao iti teritoriatayo, ken mangtagipateg kadagiti maaw-awattayo a regular a naespirituan a taraon. Suportarantayo met koma dagidiay mangidadaulo ken agbiagtayo maitunos iti mensahe nga awittayo. No kasta ti aramidentayo, makidangdanggaytayo iti organisasion ni Jehova ken saantayto a mabannog nga agaramid iti nasayaat!
^ par. 17 Nabaliwan ti nagan.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn